7UP ปิดกระฉูด 9% หลังเดินหน้าซื้อ GS เพิ่ม คาด “Phuket Sandbox” หนุนภูเก็ตใช้น้ำประปาพุ่ง
7UP ปิดพุ่ง 9% หลังเดินหน้าซื้อหุ้น GS เพิ่ม 40% มองโอกาสได้รับสัญญาซื้อขายน้ำประปาภูเก็ตเพิ่มกว่า 40,000 ลูกบาศก์เมตรต่อวันภายในปี 64 หลังคาด “Phuket Sandbox” หนุนใช้น้ำประปาพุ่ง
7UP ปิดพุ่ง 9% หลังเดินหน้าซื้อหุ้น GS เพิ่ม 40% มองโอกาสได้รับสัญญาซื้อขายน้ำประปาภูเก็ตเพิ่มกว่า 40,000 ลูกบาศก์เมตรต่อวันภายในปี 64 หลังคาด “Phuket Sandbox” หนุนใช้น้ำประปาพุ่ง
23 มิ.ย. 2564

ผู้สื่อข่าวรายงานว่าวันนี้ (23 มิ.ย.64) ราคาหุ้น บริษัท เซเว่น ยูทิลิตี้ส์ แอนด์ พาวเวอร์ จำกัด (มหาชน) หรือ 7UP ปิดตลาด อยู่ที่ระดับ 1.97 บาท เพิ่มขึ้น 0.16 บาท หรือ 8.84% โดยทำจุดสูงสุดที่ 2.00 บาท และทำจุดต่ำสุดที่ 1.79 บาท ด้วยมูลค่าการซื้อขาย 963.10 ล้านบาท ทั้งนี้ด้วยราคาเปิดตลาด 1.79 บาท โดยราคาขึ้นไปสูงสุดที่ 2.00 บาท และราคาต่ำสุด 1.79 บาท

โดย นายมนต์เทพ มะเปี่ยม รักษาการประธานเจ้าหน้าที่บริหาร 7UP เปิดเผยว่า การปรับตัวขึ้นของราคาหุ้น 7UP มองเป็นผลมาจากการที่ 7UP ได้ขยายธุรกิจไปยังด้านสาธารณูปโภคที่มีผลตอบแทนน่าสนใจส่งผลให้นักลงทุนเข้ามาสนใจหุ้น 7UP มากขึ้น
“หลังจากที่เราปรับแผนขยายธุรกิจมายังด้านสาธารณูปโภค ที่มีผลตอบแทนในเกณฑ์ที่ดี และนักลงทุนเข้าใจมากขึ้น ทำให้นักลงทุนเข้ามาสนใจมากขึ้น ซึ่งเราตั้งใจทำงานให้เกิดขึ้นก็น่าจะเป็นหลายๆ ปัจจัยที่เข้ามาสนับสนุนการปรับขึ้นของราคา” นายมนต์เทพ กล่าว
ทั้งนี้ 7UP ได้ปรับแผนขยายธุรกิจด้านสาธารณูปโภคเพราะให้ผลตอบแทนที่ดีโดยตัดสินใจเข้าลงทุนในโครงการผลิตน้ำประปาจังหวัดภูเก็ตของ บริษัท โกลด์ ชอร์ส จำกัด (GS) ด้วยการซื้อหุ้น 40% จาก บริษัท บางกอก เดค-คอน จำกัด (มหาชน) หรือ BKD ส่งผลให้ 7UP ถือหุ้นใน GS เพิ่มเป็น 81% จากก่อนหน้าชะลอการลงทุนในช่วงสถานการณ์การแพร่ระบาดของโควิดระยะแรก โดย 7UP คาดว่าจะรับรู้รายได้จาก GS เข้ามาเพิ่มขึ้นตามสัดส่วนการถือหุ้นตั้งแต่ไตรมาส 3/2564 และจะเริ่มรับรู้รายได้เต็มไตรมาสในไตรมาส 4/2564 เป็นต้นไป
สำหรับปัจจุบัน GS มีกำลังการผลิตน้ำประปา 48,000 ลูกบาศก์เมตรต่อวัน และคาดว่าจะได้รับสัญญาขายน้ำประปาในจังหวัดภูเก็ตมากกว่า 40,000 ลูกบาศก์เมตรต่อวันภายในปี 2564 นี้ โดยมีปัจจัยหนุนหลักจากสถานการณ์การแพร่ระบาดของเชื้อไวรัสโควิด-19 ที่กำลังจะคลี่คลายลงไปในทิศทางที่ดีขึ้นหลังจากการกระจายวัคซีนเพิ่มขึ้น และจะเริ่มเปิดรับนักท่องเที่ยวผ่าน Phuket Sandbox ซึ่งจะช่วยหนุนให้ความต้องการใช้น้ำในภูเก็ตปรับตัวสูงขึ้น
นอกจากนี้ GS อยู่ระหว่างการก่อสร้างส่วนขยายเพิ่มเติมเพื่อให้มีกำลังการผลิตเพิ่มเป็น 96,000 ลูกบาศก์เมตรต่อวัน โดยภายในปี 2566 หากก่อสร้างแล้วเสร็จตามแผนและรับรู้รายได้เต็มปี จะสามารถสร้างรายได้ราวปีละ 600 ล้านบาท ขณะที่อัตรากำไรขั้นต้นของธุรกิจด้านสาธารณูปโภคอยู่ในระดับสูงกว่า 50%
ส่วนผลประกอบการของ 7UP จะกลับมาเป็นปกติในตั้งแต่ช่วงไตรมาส 4/2564 เป็นต้นไป หลังจาก 7UP ได้มีการจัดโครงสร้างภายในแล้วเสร็จ ซึ่งต่อจากนี้ 7UP จะเน้นขยายกิจการไปด้านสาธารณูปโภคเป็นหลักโดยเฉพาะโครงการเกี่ยวกับน้ำในภาคใต้ที่เป็นจังหวัดท่องเที่ยวเป็นหลัก